የዓለም ወጣቶች ኦሊምፒክ ለአራት ዓመት ተራዘመ
በዓለም ላይ የተከሰተውን የኮሮና ቫይረስ ወረርሽኝ (ኮቪድ 19) ተከትሎ ታላቁን የኦሊምፒክ ውድድር (ቶኪዮ 2020) ጨምሮ በዓለም ላይ በርካታ ስፖርታዊ ኩነቶች የመሰረዝና የመራዘም ዕድል ገጥሟቸዋል:: በርካቶቹ የተራዘሙ ወይም የተሰረዙ ውድድሮች በዘንድሮው ዓመት ሊካሄዱ ቀጠሮ የተያዘላቸው ናቸው:: ለመጀመሪያ ጊዜ ከሁለት ዓመት በኋላ ምዕራብ አፍሪካዊቷ አገር ሴኔጋል በመዲናዋ እንደምታዘጋጀው ሲጠበቅ የነበረው የ2022 የወጣቶች ኦሊምፒክ ጨዋታ ወደ 2026 እንዲራዘም መወሰኑ ያልተጠበቀ ሆኗል:: የውድድሩ ባለቤት የሆነው የዓለም አቀፉ ኦሊምፒክ ኮሚቴ ይህን ውድድር ለአራት ዓመታት ማራዘሙን የገለፀ ሲሆን ለመጀመሪያ ጊዜ ሊካሄድ የነበረው ውድድር የተራዘመው የአዘጋጅ አገሯ ሴኔጋል ፕሬዚዳንት ማኪ ሳል ባቀረቡት ጥያቄ መሰረት መሆኑ ታውቋል:: ጥያቄውን የዓለም አቀፉ ኦሊምፒክ ኮሚቴ ሥራ አስፈፃሚ ቦርድ ከተወያየበት በኋላ ውድድሩን ለአራት ዓመት ማራዘሙ ተገልጿል:: የወጣቶቹን ኦሊምፒክ ለማራዘም ውሳኔ ላይ የተደረሰው የቶኪዮ
2020 ኦሊምፒክ ለአስራ ስድስት ወራት መራዘሙን ተከትሎ ብሔራዊ ኦሊምፒክ ኮሚቴዎች፣ ዓለም አቀፍ ፌዴሬሽኖችና ዓለም አቀፉ ኦሊምፒክ ኮሚቴ ራሱ የውድድር ጫናዎች ስለተደራረቡበት መሆኑ ተጠቁሟል:: የዓለም አቀፉ ኦሊምፒክ ኮሚቴ ፕሬዚዳንት ቶማስ ባኽ ሴኔጋል በመዲናዋ የምታስተናግደው የወጣቶች ኦሊምፒክ በታቀደበት ጊዜ እንዲካሄድ መፍቀድ ዓለም አቀፍ ኮሚቴው በሦስት ዓመታት ውስጥ አምስት ታላላቅ ውድድሮችን እንዲያካሂድ ማድረግና ጫና መፍጠር መሆኑን ተናግረዋል::‹‹ ይህን መፍቀድ በሁሉም ባለድርሻ አካላት ላይ ከባድ የሥራ ጫና መፍጠር ነው›› ሲሉም ገልፀዋል:: የዳካርን 2022 የወጣቶች ኦሊምፒክ ማራዘም የዓለም አቀፍ ኦሊምፒክ ኮሚቴን ጨምሮ ብሔራዊ ኦሊምፒክ ኮሚቴዎች እንዲሁም ዓለም አቀፍ ፌዴሬሽኖች የቶኪዮ 2020 ኦሊምፒክ በመራዘሙ ከሚፈጠርባቸው ጫና በመጠኑም ቢሆን ነፃ ሆነው የተሻለ በማቀድ እንዲንቀሳቀሱ ሊረዳቸው እንደሚችል ተነግሯል:: ዓለም አቀፉ ኦሊምፒክ ኮሚቴን ጨምሮ ዓለም አቀፍ ፌዴሬሽኖችና ብሔራዊ ኦሊምፒክ ኮሚቴዎች የቶኪዮ ኦሊምፒክ በመራዘሙ ሳቢያ የውድድር መደራረብና የሥራ ጫና እንደሚኖርባቸው ከመታመኑ ባሻገር በኮቪድ 19 ወረርሽኝ ሳቢያ የፋይናስ ቀውስ እንደሚገጥማቸው የተለያዩ መረጃዎች ይጠቁማሉ:: ዳካር በዓለም የመጀመሪያ የሆነውን የወጣቶች ኦሊምፒክ እንድታዘጋጅ እ.ኤ.አ 2018 ላይ ይሁንታ ያገኘች ሲሆን ለአፍሪካ ትልቅ ዕድል መሆኑ በወቅቱ ተነግሯል:: ለውድድሩ አስፈላጊው በጀት ከኮሮና ቫይረስ መከሰት ጋር ተያይዞ የሴኔጋል መንግሥት ማቅረብ እንዳልቻለ ታውቋል:: ይህን ውድድር ወደ 2026 ማራዘም በተመሳሳይ ዓመት በሚላንና ኮርቲና አምፔዞ ከሚካሄዱት የክረምት ኦሊምፒክና ፓራሊምፒክ ውድድሮች ጋር እንደሚጋጭም ዓለም አቀፍ መገናኛ ብዙሃ አስተያየት እየሰጡበት ነበር:: ባኽ በበኩላቸው ይህን ውድድር በ2026 እንዲካሄድ ሲወሰን ዓለም አቀፍ ኮሚቴው ሌሎች አገራትን የማወያየት ጊዜ እንዳላገኘና ይቃወማሉ የሚል እምነት እንደሌለውም አስተያየት ሰጥተዋል:: ውድድሩ ምናልባትም ከሴኔጋል ተነጥቆ ለሌሎች አገራት ሊሰጥ እንደሚችል የሚጠቁሙ መረጃዎች መውጣታቸውን ተከትሎ ኮሎምቢያ፣ ሕንድ፣ ሩሲያና ታይላንድ ውድድሩን ለማዘጋጀት ፍላጎት ከማሳየታቸው በተጨማሪ ከዓለም አቀፉ ኦሊምፒክ ኮሚቴ ጋር ንግግር መጀመራቸው ታውቋል:: እነዚህ አራት አገራት ውድድሩን በ2030 ለማዘጋጀት ቅድሚያ ሊያገኙ እንደሚችሉ እንጂ የዳካር ዕድል ተነጥቆ እንደማይሰጣቸው ባኽ አስረድተዋል:: የሴኔጋሉ ፕሬዚዳንት ሳል የወጣቶቹን ኦሊምፒክ በተራዘመበት ወቅት 2026 ላይ አገራቸው ለማዘጋጀት ፍላጎቱ እንዳላት የተገለፁ ሲሆን ዓለም አቀፉ ኦሊምፒክ ኮሚቴም ውድድሩን ዳካር ላይ ለማድረግ ከሴኔጋል አስፈላጊውን ድጋፍ እንደሚያገኝ ቃል ገብተዋል:: ፕሬዚዳንቱ አክለውም ዳካር ይህን ዕድል ዳግም የምታገኝ ከሆነ ከሁሉም ባለድርሻ አካላት ጋር በመቀናጀት በአፍሪካ ምድር ለመጀመሪያ ጊዜ የተሳካ የወጣቶች ኦሊምፒክ ውድድር እንደምታሰናዳ ተናግረዋል:: ታላቋ አህጉር አፍሪካ ብዙ ጊዜ በስፖርት መድረክ ታላላቅ አውራ ውድድሮችን የማዘጋጀት ዕድል ሲገጥማት አይስተዋልም። ለዚህም ከአቅምና ሌሎች ተያያዥ ችግሮች ጋር ተያይዞ አህጉሪቱ እንደማትችል አድርጎ መቁጠር ዋናው ምክንያት ነው። እ.ኤ.አ 2010 ላይ ደቡብ አፍሪካ የዓለም እግር ኳስ ዋንጫን በተሳካ ሁኔታ ካስተናገደች ወዲህ ይህ የተሳሳተ አመለካከት በጥቂቱም ቢሆን ተስተካክሏል ማለት ይቻላል። ለዚህም እንደ ሞሮኮ ያሉት አገራት በቅርቡ የዓለም ዋንጫን ለማስተናገድ ካደጉት አገራት ጋር ጨረታ ውስጥ ሲገቡ ለማየት ተችሏል። ኦሊምፒክ የዓለማችን ትልቁ የስፖርት መድረክ እንደመሆኑ መጠን አፍሪካውያን በተሳትፎ እንጂ በአዘጋጅነት ምን እንደሚመስል ተመልክተውት አያውቁም። አሁን ግን ይህን ታላቅ መድረክ በራሳቸው ምድር ደግሰው ሌሎችን የሚጋብዙበት መንገድ እየተጠረገ የመጣ ይመስላል። 2018 ላይ በአርጀንቲና ቦነ ሳይረስ በተካሄደው ሰላሳ ሦስተኛው የዓለም አቀፉ ኦሊምፒክ ኮሚቴ ጠቅላላ ጉባዔ ላይ ሴኔጋል እ.ኤ.አ በ2022 የሚካሄደውን አራተኛውን የወጣቶች ኦሊምፒክ ለማዘጋጀት በሙሉ ድምጽ የምርጫ ውጤት በይፋ መረከቧ ይታወሳል:: በዘመናዊው ኦሊምፒክ 122 ዓመታት የውድድር ታሪክ አዘጋጅነቱ ወደ አፍሪካ አህጉር ሲመጣ ይህ ለመጀመሪያ ጊዜ ነው:: ሴኔጋል ይህንን ዕድል ያገኘችው ከሌሎች ሦስት የአፍሪካ አገራት ማለትም ከቱኒዚያ፡ ናይጀሪያ እና ቦትስዋና የቀረበባትን ከባድ ፉክክር አሸንፋ እንደሆነም ይታወሳል::ሴኔጋል ለዚህ ውድድር ሲባል አዲስ የተገነባች ከተማን ጨምሮ ለውድድሩ ሦስት ከተሞችን በማዘጋጀት በወጣቶች ብዛት ቀዳሚ የሆነችውን አህጉራቸውን አፍሪካን የሚያኮራ ዝግጅት እንደምታደርግ ቃል ገብታ ነበር:: ለዚህ ውድድር ሲባልም አዳዲስ ዘመናዊ ባቡሮችና ሃምሳ ሺ ሰው የሚይዝ ስቴድየም ለመገንባትም አስባ ነበር:: የዓለም አቀፉ ኦሊምፒክ ኮሚቴ አፍሪካ የኦሊምፒክ ውድድሮችን እንድታዘጋጅ ከዚህ ቀደም ከፍተኛ ፍላጎት የነበረው ሲሆን ደቡብ ኮሪያ ፒዮንግያንግ ተዘጋጅቶ የነበረውን የክረምት ወራት ኦሊምፒክ አፍሪካ እንድታዘጋጅ ፍላጎት እንደነበረው ይታወሳል። የዓለም አቀፉ ኦሊምፒክ ኮሚቴ ፕሬዚዳንት ቶማስ ባኽ ይህ ዕድል ለአፍሪካ መሰጠቱ ወደ ፊት ዋናውን የበጋ ወራት ኦሊምፒክ በአፍሪካ ለማዘጋጀት ዕድል እንደሚፈጥር በመናገር «ጊዜው የአፍሪካ ነው» አይዘነጋም። የዓለም አቀፍ ኦሊምፒክ ኮሚቴ ስምንተኛው ፕሬዚዳንት ጃክ ሮጅ ሃሳብና ውጤት የሆነው እድሜያቸው ከ15-18 ያሉ ወጣቶች ብቻ የሚሳተፍበት የወጣቶች ኦሊምፒክ ጨዋታ እ.ኤ.አ 2010 ሲንጋፖር ላይ የተጀመረ ሲሆን ዋነኛ አላማው በአገራት መካከል ውድድሮች ገዝፈው ሜዳሊያዎችን መሰብሰብ ሳይሆን ወጣቶችን በስፖርት እንዲሳተፉ ማነሳሳት፣ በኦሊምፒክ እሴቶች ላይ የተመሰረተ ኑሮ እንዲኖሩ ማበረታታት እና የኦሊምፒዝም ፍልስፍና አምባሳደር እንዲሆኑ ማድረግ ነው። እነዚህ አምባሳደሮች ተቀራርበው የየአገራቸውን ባህል፣ ትውፊትና እና ወግ የሚከፋፈሉበት ብሎም በልዩነታቸው ውስጥ አንድነታቸው ጎልብቶ በኦሊምፒዝም አተያይ ተቻችለው እና ተከባብረው ይህችን ዓለም የተሻለችና ተፈቃቅረው የሚኖሩባት ሰላማዊ መንደር ማድረግ ነው:: ይህንን አላማ አንግቦ ሲንጋፖር ላይ የተጀመረው የዓለም ወጣቶች ኦሊምፒክ ለሁለተኛ ጊዜ በቻይና ናይንጄ ላይ ተካሂዶ ተራውን ለአርጀንቲናዋ መዲና ቦነስ አይረስ መስጠቱ ይታወቃል።አዲስ ዘመን
ሐምሌ 18/2012ቦጋለ አበበ